Us proposem un itinerari que arrenca a Falset, la capital del Priorat, i ens durà a diversos pobles i llogarets de la comarca, entre ells Escaladei i Siurana, visites obligades.
Contemplarem la majestuosa Serra de Montsant, refugi d'àligues i falcons, i les vinyes que anys enrere els cartoixans van conrear amb gran dedicació, fins arribar a Siurana, un antic poble ple de llegendes.
Després de deixar Falset la primera parada serà Gratallops, un dels centres de la gran activitat vinícola actual.
Hi trobarem la Cooperativa que aplega la collita dels petits pobles veïns i diversos cellers ben famosos, a més de l'ermita de la Consolació.
A continuació arribarem a la Vilella Baixa, un poble molt pintoresc amb carrers costeruts i racons singulars, testimoni d'èpoques medievals.
Continuarem el trajecte flanquejant la Serra de Montsant fins trobar la Vilella Alta, un petit poblet des d'on tindrem a tocar una espectacular cinglera.
A la seva església parroquial guarda un retaule del 1700.
Una mica més endavant ens espera el llogaret d'Escaladei, l'antiga conreria del convent, que en temps dels cartoixans era la seu dels negocis de la casa.
I seguim cap a la Cartoixa d'Escaladei, l'objectiu principal de la ruta.
No perdrem de vista el massís del Montsant, compacte, impressionant, envoltat de cingleres, que presideix els paisatges d'aquestes contrades.
La Cartoixa d'Escaladei es va construir en el fons d'una vall, protegida pels cims del Montsant.
Va ser fundada l'any 1194, gràcies a una concessió d'Alfons I, amb el propòsit de fixar un poblament en terres acabades de conquerir.
Les donacions i compres que es van produir posteriorment van convertir la cartoixa en un gran feu, amb un ampli territori que coincideix amb l'actual comarca del Priorat.
La presència dels monjos fins a mitjans del segle XIX va afavorir decisivament el conreu de la vinya i la qualitat d'un producte que avui dia gaudeix de prestigi internacional.
L'itinerari segueix vorejant la Serra de Montsant.
Ens durà a la Morera de Montsant, un antic poble d'origen sarraí sota els cingles de la serra Major, amb un paisatge extraordinari i seguidament, a Cornudella de Montsant, que té en les seves rodalies llocs força atractius com les ermites de Sant Joan petit i Sant Joan del Codolar, situades entremig de còdols -d'aquí el nom de l'ermita- despresos dels Cingles de Sant Joan.
Per acabar, des de Cornudella anem cap a Siurana, un poble de conte situat sobre una cinglera de roca calcària, a l'extrem de les Muntanyes de Prades i sobre el riu de Siurana.
Les boniques vistes, la seva història i les llegendes que l'envolten fan de Siurana un indret molt peculiar.
A més de les visites habituals que es programen a la Cartoixa d'Escaladei, pots afegir-te a les visites del proper 14 de maig (organitzada per la Reial Societat Arqueològica Tarraconense) o del 4 de juny (programada pel Parc Natural de Montsant, la mateixa Cartoixa i Carrutxa).
+ info: Priorat turisme, Cartoixa d'Escaladei a la Viquipèdia, al web del Museu d'Història de Catalunya i a Priorat turisme, Parc Natural de la Serra de Montsant, DOQ Priorat, Priorat enoturisme; Siurana a la Viquipèdia; turisme de Siurana.
A l' Agenda Cultural trobareu activitats que es fan arreu de Catalunya.
Podeu consultar-hi notícies sobre rutes, visites, jornades de portes obertes i també programacions que siguin del vostre interès a l'hora de preparar un recorregut pel país.
En el web del Palau Robert, Centre d'Informació de Catalunya, es poden veure des de rutes a peu en família i recorreguts fàcils en BTT fins a grans ascensions, itineraris per fer en cadira de rodes, visites al patrimoni cultural o al paisatgístic.
Amb informació relativa a cadascuna de les comarques de Catalunya.
I en altres webs: la ruta del Pirineu comtal, que va des de l'Empordà fins a la Ribagorça, i el Camí de Sant Jaume a Catalunya.
Turisme de Catalunya t'ofereix suggeriments per a tots els gustos que contemplen elements de la història del país, del patrimoni cultural, de diferents modalitats artístiques, de les festes populars i de les festes tradicionals, entre d'altres.
Amb les dades de les oficines d'informació turística.
Les rutes del modernisme, un dels grans atractius del turisme cultural del país: pots triar itineraris a la ciutat de Barcelona o en altres localitats catalanes.
Un gran nombre de rutes t'ofereixen la possibilitat de gaudir de la gastronomia de les nostres comarques: l'oli, el vi, el cava, els embotits, la cuina tradicional i molts altres productes són els protagonistes d'itineraris molt atractius.
Parcs de Catalunya és un web on es descriuen els espais naturals protegits del nostre país, des de l'alta muntanya fins als espais marins.
Hi trobaràs un conjunt de paratges que són un autèntic tresor que cal conservar.
I, a més, hi ha informació d'equipaments, d'itineraris i de què s'hi pot fer.
Una joia de la xarxa: tot i més sobre el patrimoni de les nostres comarques.
Amb galeries d'imatges, descobertes, notícies, jocs, l'escapada de la setmana, accés als directoris de museus i arxius de Catalunya i reportatges de gran interès.
Espais Escrits, Xarxa del Patrimoni Literari català presenta el Mapa Literari Català 2.0.
Hi trobaràs més de mig miler de fragments d'obres literàries, acompanyats d'un important contingut multimèdia.
El Mapa també t'ofereix la possibilitat de recórrer rutes literàries, tant virtuals com practicables.
Un espai del portal gencat que mostra la realitat i diversitat del país, amb informació de la seva història i geografia, les dades bàsiques, els espais naturals, el patrimoni cultural, la gastronomia, el temps, el trànsit, el transport públic... i molts enllaços a webs relacionats.